จังหวัดอุบลราชธานี สถานการณ์น้ำมูลแนวโน้มลดลง  ส่วนการระบายน้ำ ติดตั้งเครื่องผลักดันน้ำ 160 ตัว  เร่งระบายน้ำลงแม่น้ำโขง
ที่ห้องบัญชาการเหตุการณ์อุทกภัย น้ำป่าไหลหลาก และดินโคลนถล่ม จังหวัดอุบลราชธานี นายสฤษดิ์ วิฑูรย์ ผู้ว่าราชการจังหวัดอุบลราชธานี  และส่วนราชการที่เกี่ยวข้อง ร่วมแถลงข่าวสถานการณ์น้ำท่วมจังหวัดอุบลราชธานี ปี 2562 โดยในวันนี้ระดับน้ำมูลน้ำที่สถานีวัดระดับน้ำ M7 เมื่อเวลา 06.00 น. วันที่ 14 กันยายน 2562 ระดับน้ำลดลง 1 ซ.ม ซึ่งมีแนวโน้มลดลง หรือทรงตัว ส่วนแม่น้ำโขงลดลง 20 ซ.ม. แต่ยังมีพื้นที่ที่ต้องเฝ้าระวังเป็นพิเศษในพื้นที่ 5 อำเภอริมแม่น้ำมูล ได้แก่ อำเภอเมือง วารินชำราบ พิบูลมังสาหาร ตาลสุม และสว่างวีระวงศ์ โดยทางจังหวัดอุบลราชธานีได้ติดตามสถานการณ์เฝ้าระวังตลอด 24 ชั่วโมง และให้ประชาชนติดตามข้อมูลข่าวสารจากทางราชการอย่างใกล้ชิด            นอกจากนี้จะเร่งคืนพื้นผิวจราจร โดยติดตั้งเครื่องสูบน้ำและวางกระสอบทรายป้องกันน้ำท่วมพื้นที่ในเมืองอุบลราชานี ที่มีน้ำท่วมขังในถนนสายหลักอุบลราชธานี – ศรีสะเกษ เพื่อให้ประชาชนสามารถสัญจรไป – มาได้สะดวกมากขึ้น ส่วนถนนเส้นทาง อุบลราชธานี-ยโสธร เปิดให้ประชาชน สัญจรไปมาได้แล้ว 2 ช่องทางจราจร            ทั้งนี้จังหวัดอุบราชธานี ได้ติดตั้งเครื่องผลักดันน้ำที่อำเภvพิบูลมังสาหาร จำนวน 60 เครื่อง และเพิ่มการติดตั้งที่อำเภอโขงเจียม จำนวนอีก จำนวน 100 เครื่อง รวมทั้งหมด 160 เครื่อง  เพื่อเร่งระบายน้ำ ลงสู่แม่น้ำโขง สำหรับมาตรการดูแลความปลอดภัยในชีวิตและทรัพย์สินของประชาชน ได้ร่วมกับทหาร ตำรวจ ออกลาดตระเวนดูแลความปลอดภัยให้กับประชาชนจนกว่าสถานการณ์จะคลี่คลาย            นอกจากนี้ ผู้ว่าราชการจังหวัดอุบลราชธานี ขอให้ประชาชนอย่าได้เชื่อกระแสข่าวลือ ขอให้ตรวจสอบที่มาของข่าวให้ถูกต้อง และมอบหมายให้เจ้าหน้าตำรวจตรวจสอบข้อมูลข่าวผ่านสื่อสังคมออนไลน์ หากพบข้อมูลข่าวที่บิดเบียนไม่เป็นจริง จะดำเนินคดีตามกฎหมาย พรบ.คอมพิวเตอร์ ต่อไป#จังหวัดอุบลราชธานี #ติดตั้งเครื่องผลักดันน้ำ #สถานการณ์น้ำมูล#สำนักข่าวกรมประชาสัมพันธ์ #NNT #ILOVETHAILAND